b'\n_START_ARTICLE_\nTranscendentna funkcija\n_START_PARAGRAPH_\nPod pojmom transcendentna funkcija Jung nije podrazumijevao ni\xc5\xa1ta tajanstveno, nad\xc4\x8dulno ili metafizi\xc4\x8dko, ve\xc4\x87 psiholo\xc5\xa1ku funkciju usporedivu sa istoimenom matemati\xc4\x8dkom funkcijom transcendentnih odnosno iracionalnih brojeva. Psiholo\xc5\xa1ka transcendentna funkcija proizlazi iz sinteze svjesnih i nesvjesnih sadr\xc5\xbeaja. U psiho-terapijskom smislu ona \xc4\x8dini sr\xc5\xbe Jungove sinteti\xc4\x8dke, odnosno konstruktivne metode, unutar koje pacijent pomo\xc4\x87u vlastitih napora participira u svom ozdravljenju. \xc5\xbdivotni rascjep koji je stvoren unutarnjom borbom izme\xc4\x91u teze i antiteze, uni\xc5\xa1tava se sintezom. Transcendentna funkcija nije osnovna funkcija, ve\xc4\x87 kompleksna, iz drugih psihi\xc4\x8dkih funkcija sastavljena funkcija s kojom je omogu\xc4\x87en prelazak iz jednog stava u drugi.'